钦定古今图书集成/理学汇编/文学典/第195卷 > 《唐使君盛山唱和集序》前人
## 钦定古今图书集成/理学汇编/文学典/第195卷 > 《唐使君盛山唱和集序》前人

“古者采诗成声，以观风俗。士君子以文会友，缘情放
言，言必类而思无邪，悼《谷风》而嘉伐木。同其声气，则
有唱和，乐在名教而相博约。”此北海唐君文编《盛山
集》之所由作也。初文编以英华籍甚，辉动朝右，书法
章奏，为明廷羽仪。谈者谓翰飞密侍，润色名命，如取
诸怀之易也。八年夏，佩盛山印绶，朱两轓。而西天子
雅知其文采，慰勉甚厚。且曰：“第如新莅，分我忧叹。”于
是惠而保之，四封熙熙，比岁连课，为百城表率。十九
年冬，既受代转迁于夔上。方以恺悌纾息之为大，人
文华国之为细。或者蕴而决之，使目不暇瞬，庸讵知
向时岁月不来之推毂耶？理盛山十二年，其属诗多
矣，非交修继和，不在此编。至于《营合》道志，咏言比事，
有久敬之义焉；暌携寤叹，惆怅感发，有离群之思焉；
班春悲秋，行部迟容，有记事之敏焉；烟云草木，比兴
形似，有寓物之丽焉；方言善谑，离合变化，引而伸之，
以极其致。昔魏文帝称刘公干五言诗之善者，妙绝
一时。《抱朴子》云：“读二陆之文，恐其卷尽。”今览盛山之
作，有似之。凡汉廷公“卿左右曹方、国二千石军司马
部从事，暨岩栖处士、令弟才子，稽合属和二十有三
人，共若干篇。盍簪则七子偕赋，发函亦千里善应”，尊
贤下士，备见于斯。葳蕤照烛，虽“南金青玉之不若也。
噫《文编》所友善者，仆多善之。周星之间，物故殆半，梁
宽中、杨懋功尤为莫逆，文友零落，如何可言？况其雅
音已”矣，多叹三复，感念涕洟，集于笔端。是集也，编于
德舆，尝有《木桃》、“琼瑶”之往复。辱求序引，所不敢让者，
俟夫子征还道旧之日，破涕为笑于斯文也。